**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона из области интелектуалне својине садржан је у одредби члана 97. став 1. тачка 7. Устава Републике Србије, на основу којe Република Србија уређује и обезбеђује својинске и облигационе односе и заштиту свих облика својине.

**II. РАЗЛОЗИ ЗА ДОНОШЕЊЕ ЗАКОНА**

Законом о посебним овлашћењима ради ефикасне заштите права интелектуалне својине („Службени гласник РС”, бр. 46/06, 104/09 - др. закон, 104/09 - др. закон и 104/09 - др. закон – у даљем тексту: Закон) уређују се посебна овлашћења органа државне управе и организација које врше јавна овлашћења, ради ефикасне заштите права интелектуалне својине у складу са прописима којима се уређује право интелектуалне својине.

Основни разлог за измене и допуну Закона је преношење надлежности утврђивања постојања повреде права интелектуалне својине, а нарочито права на рачунарске програме (софтвер) и базе података, као споредне активности Пореске управе, са Министарства финансија-Пореске управе на Министарство трговине, туризма и телекомунукација, односно на тржишну инспекцију.

Наведени пренос надлежности за утврђивање повреде права интелектуалне својине, а нарочито права на рачунарске програме (софтвер) и базе података, предлаже се из разлога спровођења Акционог плана Програма трансформације Пореске управе за период 2018-2023. године, који је усвојен Закључком Владе 05 Број: 021-12037/2017 од 5. децембра 2017. године, у коме је у Прилогу 1 Одлуке о основним и споредним активностима Пореске управе Републике Србије, као једна од споредних активности Пореске управе дефинисано утврђивање повреде права интелектуалне својине, а нарочито права на рачунарске програме (софтвер) и базе података.

Организациона структура Пореске управе, на начин како је прописано Акционим планом Програма трансформације Пореске управе за период 2018-2023. године, у оквиру Трансформационих структурних промена, у делу Одвајање споредних активности, предвиђа да се пренос споредних активности на друге органе или државне ресоре изврши у што краћем року.

Изменом и допуном Правилника о организацији и систематизацији Министарства трговине, туризма и телекомуникација дефинисаће се послови, компетенције и услови за радна места тржишних инспектора за заштиту права интелектуалне својине, поред права индустријске својине и за права која се односе на софтвере и базе података. Једнодневну обуку за примену постојећег софтвера, који би се користио у надзорима, извршили би порески инспектори који су постојећи софтвер користили у својим контролама. Имајући у виду да постојећа апликација за идентификовање нелегалних софтвера није ажурирана од почетка примене, као и на велики број нових софтвера, унапређење постојеће апликације би се извршило након обезбеђивања средстава у буџету 2023. године. Тржишна инспекција већ у примени има посебне обрасце и административне поступке (ускоро и електронску апликацију) за подношење захтева за заштиту права интелектуалне својине од стране носиоца права, што ће се користити и у надзорима везаним за легалност софтвера. Као и за све надзоре за област спровођења заштите права интелектуалне својине, било по захтеву носиоца права или по службеној дужности, и надзор над легалношћу коришћених софтвера од стране контролисаних субјеката би у потпуности био реализован кроз систем еИнспектор.

Активности везане за пријем и обуку тржишних инспектора, као и унос прописа и израда контролних листи за ову област надзора, које су претходни услов за рад у еИнспектор систему, захтевају додатни период за примену прописа, због чега је чланом 5. Предлога закона предложена примена по истеку девет месеци од дана ступања на снагу.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** врше се измене члана 6. важећег Закона, тако што се у члану 6. Закона тачка 4) брише, а којом је било прописано да је надлежни орган у смислу овог закона и министарство надлежно за послове финансија преко пореских инспектора и пореске полиције.

**Чланом 2. Предлога закона** врше се допуне у члану 7. Закона, тако што се тржишној инспекцији дају овлашћења за утврђивање да ли постоји повреда права на рачунарске програме (софтвер) и базе података.

**Чланом 3. Предлога закона** предложено је брисање члана 11. важећег Закона, којим је прописано да је министарство надлежно за послове финансија, преко пореских инспектора и пореске полиције надлежно да, током вршења својих редовних делатности, утврђује да ли постоји повреда права интелектуалне својине, а нарочито права на рачунарске програме (софтвер) и базе података, а имјући у виду измене чл. 6. и 7. важећег Закона.

**Чланом 4. Предлога закона** предложено једа даном почетка примене овог закона министарство надлежно за послове трговине, туризма и телекомуникација преузима од Министарства финансија-Пореске управе софтверско решење за идентификацију нелегалних софтвера и база података са корисничким упутством.

Такође, у ставу 2. прописује се да потраживања пореских обвезника – контролисаних субјеката настала у жалбеном или судском поступку по актима донетим до дана почетка примене овог закона у поступку у ком се примењује закон којим се уређују посебна овлашћења ради ефикасне заштите права интелектуалне својине, извршава Министарство финансија - Пореска управа из свог буџета.

Ставом 3. дефинисано је да ће све предмете примљене до дана почетка примене овог закона, као и поступке утврђивања повреде права интелектуалне својине, укључујући повреду права на рачунарске програме (софтвер) и базе података, започете до дана почетка примене овог закона, окончати Министарство финансија - Пореска управа.

**Чланом 5. Предлога закона** предложено је да овај закон ступа на снагу осмог дана од дана објављивања у „Службеном гласнику Републике Србије”, а да се примењује по истеку девет месеци од дана ступања на снагу.

**IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**V. ПРЕГЛЕД ОДРЕДАБА КОЈЕ СЕ МЕЊАЈУ, ОДНОСНО ДОПУЊУЈУ**

Надлежни органи

Члан 6.

У смислу овог закона, надлежни органи јесу:

1) министарство надлежно за послове трговине, туризма и услуга, преко тржишне инспекције и туристичке инспекције;

2) министарство надлежно за послове здравља, преко здравствене инспекције и санитарне инспекције;

3) министарство надлежно за послове урбанизма и грађевинарства, преко урбанистичке инспекције и грађевинске инспекције;

~~4) министарство надлежно за послове финансија, преко пореских инспектора и пореске полиције;~~

5) министарство надлежно за послове просвете и спорта преко просветне инспекције;

6) министарство надлежно за науку и технолошки развој преко инспекције;

7) Републичка радиодифузна агенција.

II. ОВЛАШЋЕЊА НАДЛЕЖНИХ ОРГАНА

Обим овлашћења

Члан 7.

(1) Министарство надлежно за послове трговине, туризма и услуга, преко тржишне инспекције врши инспекцијски надзор над производњом и прометом робе којом се повређују права интелектуалне својине (жиг, дизајн, патент, мали патент, географска ознака порекла, топографија интегрисаног кола, ауторска и сродна права), УТВРЂИВАЊЕ ДА ЛИ ПОСТОЈИ ПОВРЕДА ПРАВА НА РАЧУНАРСКЕ ПРОГРАМЕ (СОФТВЕР) И БАЗЕ ПОДАТАКА, као и надзор над производњом и прометом робе заштићене ауторским или сродним правом.

(2) Министарство надлежно за послове трговине, туризма и услуга, преко туристичке инспекције врши инспекцијски надзор над пружањем услуга којима се повређују права интелектуалне својине у области туризма и угоститељства, а нарочито злоупотребом услужног жига, као и коришћењем ауторских и сродних права без регулисања обавезе плаћања накнаде за коришћење тих права у складу са законом којим се уређује колективна заштита ауторског и сродних права.

~~Члан 11~~.

~~Министарство надлежно за послове финансија, преко пореских инспектора и пореске полиције надлежно је да, током вршења својих редовних делатности, утврђује да ли постоји повреда права интелектуалне својине, а нарочито права на рачунарске програме (софтвер) и базе података.~~

ЧЛАН 4.

ДАНОМ ПОЧЕТКА ПРИМЕНЕ ОВОГ ЗАКОНА МИНИСТАРСТВО НАДЛЕЖНО ЗА ПОСЛОВЕ ТРГОВИНЕ, ТУРИЗМА И ТЕЛЕКОМУНИКАЦИЈА ПРЕУЗИМА ОД МИНИСТАРСТВА ФИНАНСИЈА - ПОРЕСКЕ УПРАВЕ СОФТВЕРСКО РЕШЕЊЕ ЗА ИДЕНТИФИКАЦИЈУ НЕЛЕГАЛНИХ СОФТВЕРА И БАЗА ПОДАТАКА СА КОРИСНИЧКИМ УПУТСТВОМ.

ПОТРАЖИВАЊА ПОРЕСКИХ ОБВЕЗНИКА – КОНТРОЛИСАНИХ СУБЈЕКАТА НАСТАЛА У ЖАЛБЕНОМ ИЛИ СУДСКОМ ПОСТУПКУ ПО АКТИМА ДОНЕТИМ ДО ДАНА ПОЧЕТКА ПРИМЕНЕ ОВОГ ЗАКОНА У ПОСТУПКУ У КОМ СЕ ПРИМЕЊУЈЕ ЗАКОН КОЈИМ СЕ УРЕЂУЈУ ПОСЕБНА ОВЛАШЋЕЊА РАДИ ЕФИКАСНЕ ЗАШТИТЕ ПРАВА ИНТЕЛЕКТУАЛНЕ СВОЈИНЕ, ИЗВРШАВА МИНИСТАРСТВО ФИНАНСИЈА - ПОРЕСКА УПРАВА ИЗ СВОГ БУЏЕТА.

СВЕ ПРЕДМЕТЕ ПРИМЉЕНЕ ДО ДАНА ПОЧЕТКА ПРИМЕНЕ ОВОГ ЗАКОНА, КАО И ПОСТУПКЕ УТВРЂИВАЊА ПОВРЕДЕ ПРАВА ИНТЕЛЕКТУАЛНЕ СВОЈИНЕ, УКЉУЧУЈУЋИ ПОВРЕДУ ПРАВА НА РАЧУНАРСКЕ ПРОГРАМЕ (СОФТВЕР) И БАЗЕ ПОДАТАКА, ЗАПОЧЕТЕ ДО ДАНА ПОЧЕТКА ПРИМЕНЕ ОВОГ ЗАКОНА, ОКОНЧАЋЕ МИНИСТАРСТВО ФИНАНСИЈА - ПОРЕСКА УПРАВА.

ЧЛАН 5.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”, А ПРИМЕЊУЈЕ СЕ ПО ИСТЕКУ ДЕВЕТ МЕСЕЦИ ОД ДАНА СТУПАЊА НА СНАГУ.